ОБЕЛЕЖЕН „ДАН АДВОКАТУРЕ ФЕДЕРАЦИЈЕ БОСНЕ И ХЕРЦЕГОВИНЕ“

Обележавању „Дана адвокатуре/одвјетништва Федерације Босне и Херцеговине“ у Сарајеву од 19. до 21.09.2014. традиционално су присуствовали представници Адвокатске коморе Србије и свих адвокатских комора из бивше СФРЈ.

Том приликом одржан је округли сто посвећен проблемима адвокатуре у региону. Учесницима скупа се у име Адвокатске коморе Србије обратио г. Зоран Јеврић, потпредседник Адвокатске коморе Србије и указао на горуће проблеме професије у Србији и велико незадовољство адвоката поводом најновијих догађања уско везаних са почетком примене Закона о јавним бележницима у Србији. Законом о јавним бележницима је директно и непринципијелно додељен монопол једној професији и одузето хиљдугодишње право адвоката на сачињавање уговора који су те и друге исправе сачињавали од самих почетака професије, а сада их искључиво сачињавају јавни бележници.

Један од закључака округлог стола је општа подршка колега из региона адвокатима у Србији, а захтеви истакнути током протеста адвоката са обуставом рада су оцењени као потпуно оправдани.

У прилогу можете прочитати писмо адвоката Бранка Марића, председника Адвокатске/Одвјетничке коморе Федерације Босне и Херцеговине.